Supertaal - RDF-voer
type: channel
description: Kom praat saam!
items: "Voor die Val" deur FERDI GREYLING

"Voor die Val" deur FERDI GREYLING
type: item
description: VOOR DIE VAL Ferdi Greyling In die Klein Karoo het ek geweet dat die Swartberge elke oggend soos kerkorrels weer uit my drome sou verrys, en dat die bougainvilleas elke dagbreek weer uit die stof sou opstaan om in pers vlamme teen die bome te dans. Daar het ek die wonderwerk van elke dag gesien. En geglo. Heel die dag lank het ons met fietse deur die strate gebid en hallelujas in die sagte gras gelag. Met pakkies Lucky Strikes het ons skelm psalms agter die heining gerook en met meisies onskuldig soos Post Toasties het ons nagmaal in die stil skemer van die bioskoop gehou. In die ligblou lug, wyd en glad soos 'n stil rivier, het die tierende son elke middag laat in die Klein Karoo soos 'n oopgesnyde waatlemoen ondergegaan. En dan het die soet nag om ons soos 'n donker vrug oopgebreek in sterre en die koel aand het sag soos water deur die strate van die dorp gespoel. Terwyl die saad van nog 'n heilige dag op die sypaadjies ontkiem het. (CONCEPT - 1997)
creator: G.B.
date: 1997-12-02T00:00:00-00:00